पेडणेः मोपा विमानतळार थळाव्या टॅक्सीवाल्यांक कावंटर दिंवन तो अधिसूचीत करपा विशीं सरकार फाटींफुडें करता. थळाव्या टॅक्सीवाल्यांच्या हिताचो विचार करनास्तना सरकार मोपाच्या माध्यमांतल्यान येरादारी खात्याच्या नेमांची पांयमल्ली करता असो आरोप टॅक्सीवाल्यांचो फुडारी सुदीप ताम्हणकारान पेडण्या घेतिल्ले एके पत्रकार परिशदेंत केला.
 सरकारान दिल्ल्या आस्वासनार निंबून पेडण्यांतल्या जायत्या जाणांनी बँकां कडल्यान रीण घेवून टॅक्सी वेवसाय सुरू करपा खातीर गाडयो घेतल्यात. मात सरकाराचें टॅक्सी कावंटराचें धोरण अजून स्पश्ट जायना. थळाव्या टॅक्सीवाल्यांक तांणी हुमकळत दवोरलां. सरकारान कावंटराचो प्रश्न प्रलंबीत दवोरिल्ल्यान ताचे आडचो लढो खर करपा खातीर येता त्या आयताराक टॅक्सीवाल्यांच्या तिनूय संघटनांची पेडण्या बसका घेवन फुडली कृती कार्यावळ थारायतले अशें ताम्हणकारान सांगलें.
 फाटल्या कांय म्हयन्यां सावन पेडण्यातले टॅक्सीवाले आपल्या हक्का खातीर झगडटात. तांचो सरकारान अंत पळोवचो न्हय. कांय जाण येरादारी खात्याच्या नेमा कडेन आडनदर करून टॅक्सी वेवसाय करतात. तांचेर कारवाय करून ताचें परमीट रद्द करपाची मागणी ताणे केल्या. मोपा विमानतळार प्रवाश्याची लूट चल्ल्या असो आरोप करून पेडणे तालुक्यांत जाल्ल्या मोपा विमानतळारचेर थळाव्या टॅक्सीवाल्यांक वेवसाय करपाक मेळना हाचे सारकी दुसरी लजेची गजाल ना अशे ताणे सांगलें. पत्रकार परिशदेक टॅक्सी वेवसायीक रुपेश कुम्रलकर, राहूल कोलवाळकार, संदेश राऊळ, किरण तोरस्कार, सुशांत कानोळकार, चंद्रकांत च्यारी, सुशांता तोरस्कार हाजीर आशिल्ले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 